มันนี่ทูเดย์
คงเครดิตเมืองไทยประกันชีวิต
19 ก.พ. 2559

คงเครดิตเมืองไทยประกันชีวิต
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัท ฟิทช์ เรทติ้งส์ ได้จัดอันดับความแข็งแกร่งทางการเงินของบริษัท โดยคงอันดับความแข็งแกร่งทางการเงินสากล (International Insurer Financial Strength หรือ IFS) ที่ “A-” และอันดับความแข็งแกร่งทางการเงินภายในประเทศ (National IFS) ที่ “AAA(tha)” แนวโน้มอันดับเครดิตมีเสถียรภาพ ถือเป็นอันดับเครดิตที่สูงที่สุดภายในประเทศ ที่สะท้อนถึงความมั่นคงแข็งแกร่งของบริษัทได้เป็นอย่างดี โดยปัจจัยสนับสนุนอันดับเครดิตของบริษัทมาจากระดับเงินกองทุนที่แข็งแกร่งตามการประมาณของ Prism Factor-Base Capital Model (Prism FBM) โดยบริษัทมีสัดส่วนเงินกองทุนต่อเงินกองทุนที่ต้องดำรงตามกฎหมาย (RBC) อยู่ที่ 423% ณ สิ้นไตรมาส 3 ของปี 2558 ซึ่งจัดอยู่ในระดับที่สูงกว่าระดับเกณฑ์ขั้นต่ำที่ 140% อยู่มาก
ธพว.จับมือ สวทช.ยกระดับเอสเอ็มอี
นายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ กล่าวว่า เอสเอ็มอีแบงก์ได้ลงนามบันทึกความร่วมมือการส่งเสริมผู้ประกอบการธุรกิจขนาดกลางและขนาดย่อมไทยกับสำนักงานพัฒนาวิทยาศาสตร์และเทคโนโลยีแห่งชาติ (สวทช.) และสมาคมผู้ประกอบการธุรกิจขนาดกลางและขนาดย่อมไทย เพื่อร่วมกันสนับสนุนถ่ายทอดความรู้ให้คำปรึกษาสู่ผู้ประกอบการเอสเอ็มอี ทั้งด้านเทคโนโลยี นวัตกรรม เพื่อเพิ่มศักยภาพการแข่งขันของผู้ประกอบการธุรกิจขนาดกลางและขนาดย่อม ช่วยให้เอสเอ็มอีได้มีโอกาสเข้าถึงองค์ความรู้นวัตกรรมจาก สวทช. และได้รับการสนับสนุนทางการเงินในรูปแบบสินเชื่อและการร่วมลงทุน นอกจากนี้ ธนาคารได้ลงนามบันทึกข้อตกลงแต่งตั้งบริษัท เคเค เวลธ์ เป็นผู้จัดการทรัสต์ เพื่อทำหน้าที่เป็นพี่เลี้ยงให้คำปรึกษาแก่ผู้สนใจเข้าร่วมลงทุนกับธนาคารเพิ่มขึ้นเป็นรายที่ 7